input: DEĊIŻJONI TA' IMPLIMENTAZZJONI TAL-KUMMISSJONI
  tas-26 ta' Ġunju 2014
  dwar formati għar-rappurtar dwar il-programmi nazzjonali għall-implimentazzjoni tad-Direttiva tal-Kunsill 91/271/KEE
  (notifikata bid-dokument C(2014) 4208)
  (2014/431/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Direttiva tal-Kunsill 91/271/KEE tal-21 ta' Mejju 1991 dwar it-trattament tal-ilma urban mormi (1), u partikolarment l-Artikolu 17(4) tagħha,
  Billi:
  (1)
  L-Istati Membri huma meħtieġa jħejju rapporti dwar il-programmi nazzjonali tagħhom għall-implimentazzjoni tad-Direttiva 91/271/KEE u jekk ikun neċessarju, kull sentejn għandhom jipprovdu lill-Kummissjoni, sat-30 ta' Ġunju, b'aġġornament tal-informazzjoni fuq il-bażi tal-formati mfassla mill-Kummissjoni.
  (2)
  L-Unjoni hija mpenjata li timmassimizza l-benefiċċji tal-leġiżlazzjoni ambjentali tal-Unjoni billi ttejjeb l-implimentazzjoni, inkluż billi tiżgura li l-pubbliku jkollu aċċess għal tagħrif ċar li juri kif qed tiġi implimentata. Sistemi li attivament ixerrdu din l-informazzjoni għandhom jiġu implimentati f'livell nazzjonali, u għandhom jiġu kumplimentati permezz ta' ħarsa ġenerali fil-livell tal-UE tal-prestazzjoni tal-Istati Membri individwali (2).
  (3)
  Il-Kummissjoni, fil-Komunikazzjoni tagħha dwar l-Inizjattiva Ewropea taċ-Ċittadini “L-Ilma u s-sanità huma dritt tal-bniedem! L-ilma huwa ġid pubbliku, mhux komodità” (3) impenjat ruħha li tagħmel l-informazzjoni dwar l-ilma mormi urban iktar aċċessibbli għaċ-ċittadini, b'mod partikolari permezz ta' ġestjoni u tixrid sempliċi u trasparenti tad-dejta.
  (4)
  Il-modifiki introdotti b'din id-Deċiżjoni jibnu fuq l-eżerċizzju pilota li jistabbilixxi Qafas Strutturat ta' Implimentazzjoni u Informazzjoni bħala parti mill-isforzi tal-Kummissjoni biex tiżviluppa qafas regolatorju sempliċi, ċar, stabbli u prevedibbli għan-negozji, għall-ħaddiema u għaċ-ċittadini, bil-għan li jitnaqqas il-piż amministrattiv u tiżdied it-trasparenza (4).
  (5)
  Il-formati adottati bid-Deċiżjoni tal-Kummissjoni 93/481/KEE (5) jeħtieġu reviżjoni filwaqt li tiġi kkunsidrata l-ħtieġa għal simplifikazzjoni u żieda fit-trasparenza, it-tnaqqis tal-piż amministrattiv u approċċi ġodda għall-ġestjoni u r-rappurtar tad-dejta. Għalhekk dik id-Deċiżjoni għandha tiġi mibdula.
  (6)
  Il-miżuri previsti f'din id-Deċiżjoni huma skont l-opinjoni tal-Kumitat stabbilit skont l-Artikolu 18 tad-Direttiva 91/271/KEE,
  ADOTTAT DIN ID-DEĊIŻJONI:
  Artikolu 1
  Il-formati għar-rappurtar fuq il-programmi nazzjonali għall-implimentazzjoni tad-Direttiva 91/271/KEE previsti fl-Anness huma adottati.
  Artikolu 2
  Id-Deċiżjoni 93/481/KEE ġiet irrevokata.
  Artikolu 3
  Din id-Deċiżjoni hija indirizzata lill-Istati Membri.
  Magħmul fi Brussell, is-26 ta' Ġunju 2014.